  Туспуктэм: Удмуртиысь архивлэн фондысьтыз Майя Бывальцева Ижкарысь 24 номеро ИТ-лицейлы Совето Союзлэн Героезлэсь Аркадий Черезовлэсь нимзэ сётӥзы. Со сярысь пуктэтэз (поставновление) карлэн тӧроез Олег Бекмеметьев кинюртӥз. Пуктэтын верамын, дышетсконнилы Геройлэсь нимзэ сётыны куронэн Удмуртиысь нылкышноослэн огазеяськонзы вазиськиз. ВАТСАН Аркадий Степанович Черезов – лётчик-штурмовик, 78 номеро Волжской Краснознамённой штурмовой авиационной  гвардейской полкысь звенолэн командирез, Совето Союзлэн Героез. Вордскиз 1923-тӥ арын Красногорск ёросысь Валамаз каргуртын. Отысь сизьым аръем школаез йылпумъяса, Ижкаре кошкиз но дышетсконзэ 24 номеро школаын азьланьтӥз. Соку ни Ижысь аэроклубын тодон-валанъёс басьтӥз. Быдым Атыкай ож дыръя американской бомбардирвщикен лобаз, берлогес одӥг интыем ИЛ-2 штурмовикен. 1943-тӥ арын пӧсьтолэзе Аркадий Черезовлэсь самлётсэ уськытӥзы. Служба нуытозяз тушмонлэсь 17 танксэ, 32 машиназэ, 9 зенитной но 14 полевой артиллерилэсь орудиоссэ быдтӥз. Омыре 51 пол ӝутскылэмез тушмонлы ыштонъёсын берытскиз, куать пол омырын ожмаськонэ пыриськиз. Тегъёс: школаос тодынвозён Ижкар Удмуртия  